## Rješenje kojim se Ivanu Leji oduzima odobrenje za rad brokera

### NN 6/2011 (14.1.2011.), Rješenje kojim se Ivanu Leji oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

115

Na temelju odredbi članka 15. stavak 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 27. stavak 1. točka 4. Zakona o tržištu kapitala (»Narodne novine« broj 88/08, 146/08, 74/09), Uprava Hrvatske agencije za nadzor financijskih usluga, po službenoj dužnosti u predmetu oduzimanja odobrenja za rad brokeru Ivanu Leji iz Splita, Mihanovićeva 37b, na sjednici održanoj 30. prosinca 2010. donijela je

RJEŠENJE

1. Ivanu Leji iz Splita, Mihanovićeva 37b, oduzima se odobrenje za rad brokera.

2. Ovo rješenje upisuje se u Registar brokera, koji vodi Hrvatska agencija za nadzor financijskih usluga, pod rednim brojem 103.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 10. srpnja 2009. godine, sukladno odredbi članka 123. Zakona o općem upravnom postupku i članka 541. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja za rad brokeru Ivanu Leji iz Splita, Mihanovićeva 38b.

Rješenjem Agencije, klasa: UP/I-450-08/02-02/163, 30. listopada 2002. godine, Ivanu Leji, zaposleniku investicijskog društva Fintrade d.o.o., Split, Hrvojeva 12 (dalje: Društvo), izdana je na neodređeno vrijeme dozvola za obavljanje poslova brokeru.

Dalje, u predmetu klase: UP/I-451-04/09-02/26 rješenjem Agencije od 16. srpnja 2009. godine, utvrđeno je da Društvu prestaje važiti dozvola za obavljanje poslova s vrijednosnim papirima, izdana temeljem rješenja Agencije 16. siječnja 2003. godine.

Sukladno odredbi članka 24. stavak 1. Zakona broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, te uvjete ne ispuni. Zaključkom Agencije Ivan Lejo pozvan je u roku od 3 mjeseca od dana primitka zaključka dostaviti Agenciji dokaz o obavljanju poslova brokera.

Zbog neurednosti dostave predmetnog zaključka usmeno je zatraženo očitovanje Ivana Leje o obavljanju poslova brokera. Dana 22. prosinca 2010. Ivan Lejo je obavijestio Agenciju da nakon prestanka važenja odobrenja za rad Društvu, isti više ne obavlja poslove brokera.

Slijedom izloženog, valjalo je sukladno odredbi članka 27. stavak 1. točka 4. Zakona, riješiti kao u izreci ovog rješenja, dakle oduzeti mu odobrenje za rad brokera i provesti upis oduzimanja odobrenja u Registru brokera koji vodi Agencija, pod rednim brojem 103 (stotri).

Sukladno odredbi članka 8. stavak 4. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-07/35

Urbroj: 326-111-10-4

Zagreb, 30. prosinca 2010.

Zamjenik predsjednika Uprave
Željko Kopčić, v. r.

Rješenje, NN 6/2011-115